उदय शंकर ने जो किया , जहाँ पहुँचे , जो हासिल किया , अपने दम पर किया . शानदार टीम बनाकर किया . कुछ अलग करने के इरादे के साथ हर रोज़ सीखते हुए किया . तभी तो स्टार इंडिया के सीईओ उदय शंकर इम्पेक्ट पर्सन आफ द डिकेड चुने गए …. उदय शंकर देश के टाप 50 प्रभावशाली लोगों कि लिस्ट में शुमार हो गए …उदय शंकर को इंडिया टुडे या इंडियन एक्सप्रेस की टाप 100 इंडियन की लिस्ट में शामिल किया गया है …उदय शंकर को ये सम्मान मिला …उदय शंकर को वो पहचान मिली ….ऐसी ख़बरें अब मुझे चौंकाती नहीं . हाँ , उदय शंकर की तरक़्क़ी और कामयाबी ने पहले तीन बार लोगों को ज़रूर चौंकाया था . पहली बार तब ,जब वो तमाम दिग्गजों को पीछे छोड़कर देश के नंबर वन चैनल ‘आजतक’ के हेड बन गए थे . आजतक के भीतर और बाहर उनके तमाम अशुभचिंतक और आलोचक छाती पीटते रह गए थे कुछ इस अंदाज में कि या हुसैन हम न हुए . मीडिया सर्किल में महीनों तक टीवी टुडे ग्रुप के चेयरमैन अरुण पुरी के इस फ़ैसले का पोस्टमार्टम होता रहा . उदय की कामयाबी से जलने और राख होने वाले तमाम लोग मातम मनाते रहे .